  Анжелика Тихонова корреспондент 26-тӥ инвожое Удмуртилэн тӧроез Александр Бречалов Россиысь Кун Кенешлэн сюресъёсты лэсьтон но мынон-ветлонэз кышкыттэмлыко радъян ужпумъёслы сӥзем кенешоназ пыриськиз. Пумиськон Кремльын Владимир Путин кивалтэм улсын ортчиз, ивортэ элькунысьтымы тӧролэн но кивалтэтлэн пресс-службазы. Россилэн азьмуртэз пусйиз, сюрес возёсын умой пала воштӥськонъёс мед луозы шуыса, котькуд улосвыл матысь дыре нимысьтыз программа кутыны кулэ. Кагаз вылын гинэ ӧвӧл, зэмзэ ик, ӧжытсэ 2024-тӥ арозь чакласа. Со сюрес лэсьтӥсьёслы ужзэс кемалы чакланы, азьвыл ик дуно машинаос басьтыны, ужъёсты быдэстыны кулэ луись материалъёс дасяны, ӧнерчиосты но выль технологиосты кутыны луонлык сётоз Владимир Путин, Россилэн азьмуртэзСюрес вылын кышкыттэмлык сярысь вераса, Владимир Путин со сюресъёслэн ӟечлыксы но котырзэс умоятон, со пӧлын югдытон, бордысь потэ шуыса пусйиз. Али со ласянь шугъяськон туж бадӟым – каръёс но гуртъёс вискын сюресъёс вылын пеймыт. Югдур электрокужым дуноен но герӟаськемын. Соин сэрен коньдонэз шыръян куректонэ вуттэ. Азьмурт улосвыл тӧроосты, энергетикъёсты но кивалтэтэз тарифъя ужпумез сэрттыны-пертчыны косӥз. Удмуртиын верам ужпумъёсъя кӧня ке ар ужало ини. Сюресъёсты тупатъян но лэсьтон удысын ужъёсты «пыр адскись» карон емышсэ сётэ. Кылем арын элькунамы тупатэм сюресъёслэсь ӟечлыксэс вить полэс эскерыны кутскизы. Солэн пайдалыкен адӟиськиз.  «Кышкыттэм но ӟечлыко автомобиль сюресъёс» йӧскалык ӵектосэз улонэ пыӵатонъя ми урод ум адӟиськиське, ужъёс юнматэм радлыкъя лэсьтӥсько, кытын ке но азьпалтыса но. Уже кутэмын ини улосвыл сюресъёс: Эгра-Глазкар, Пичи Пурга-Улӥ Кечол, Глазкарез котыр ортчон сюрес, Дэбес-Кез, Ува-Вавож, Сарапул-Вотка, Якшур-Бӧдья-Шаркан сюреслэн люкетэз… Тужгес урод сюресъёсын лыдметысь трассаосты тупатъян ужъёс мыно Александр Бречалов, Удмуртилэн тӧроезСо сярысь Удмуртилэн тӧроез «Комсомольская правда – Ижевск» (12+) радиолэн эфираз «Утро с главой Удмуртии» программаын вераз ни. Солэн кылъёсызъя, элькунамы 580 иськемлэсь ятыр ветлонтэм гурт сюресъёс лыдъясько. Гуртъёсын, кытчы нуо со сюресъёс, 20 сюрслэсь ятыр адями улэ. Отын экономикая 50 объектъёс. 2017-тӥ арын тужгес урод сюресъёслэсь лыдмет кылдытӥзы. Соку ик сыӵе сюресъёсты 2018-2020 аръёс ӵоже эсэспъёслы тупамон карыны ужпум пуктэмын вал. 2019-тӥ арын 30 объектъёсты тупатъяны чакламын, со огъя 157 иськем луоз. Тоддэ вайытом, азьвылгес 139 иськем сярысь веразы вал.  Удысэтын оглом югдур сярысь вераса, элькунлэн тӧроез Ижкарын сюресъёс вылэ гожъёс лэсьтон ласянь кар тӧрлыкъёслэсь но улосвылысь сюрес возёсъя министерстволэсь ужзэс уродэн вераз. Толон Кремльын Кун Кенешлэн пумиськоназ, кытын сюресъёс сярысь вераськимы, мукет улосвылъёсысь ужъюлтошъёсы сюресъёс вылэ гожъёс лэсьтон понна пластикез уже кутэмзы сярысь мыным веразы. Бен, трос машинаос ветлыса но, сыӵе разметка кык ар чида. Ми но туала материалъёсты уже кутон бордын ужаськом. Т туэ куд-ог интыосын пластиклэсь гожъёс лэсьтыса утчалом. Ваньмыз пӧрмиз ке, вуоно арын со ужез азьланьтом Александр Бречалов, Удмуртилэн тӧроезТодэ вайытом, «Кышкыттэм но ӟечлыко автомобиль сюресъёс» йӧскалык ӵектос улсын 2019-тӥ арын Удмуртиын 135,1 иськем сюресъёсты тупатъяны малпало, со пӧлысь 94,2 иськемез - карсьӧр тарссаос. Нырысетӥ объектъёсты куартолэзе вуттӥзы ни. Кылем арняе 2020-тӥ арын тупатъяно улосвыл сюресъёслэн нырысь-валысь лыдемтсы тодмо луиз.  Тегъёс: Авто ВладимирПутин Москва Удмуртия сюресъёс экономиканоконьдон АлександрБречалов  